stanford-oval/wikipedia huggingface dataset:
טריאתלון
חוקי התחרות העיקריים

המתחרים: נהוג להבדיל בין טריאתלטים "מקצוענים" לבין "חובבים", המהווים את רוב המתחרים בטריאתלון. עוד בשלב ההרשמה המתחרים נחלקים לפי קטגוריות מין וגיל, בדרך כלל במרווחים של חמש שנים בין קטגוריות הגיל. חלוקה זו משמעותית בעיקר עבור החובבים, ומאפשרת להם להשוות את הישגיהם לאלה של בני אותו גיל ומין.
בתחרויות רבות, ובמיוחד במרחקים הגדולים, קיימת מגבלה על הגיל המינימלי המותר בהשתתפות (בדרך כלל 18).
תחרות הטריאתלון הנה אישית ואסור למתחרה להיעזר בכל אדם שהוא, מתוך התחרות או מחוצה לה. יוצאות מכלל זה ה"תחנות" המפוזרות לאורך המסלול ומציעות למתחרים מזון ושתייה.
רוכבים מעוניינים לרכוב בסמיכות לרוכב אחר, על מנת להקטין את החיכוך עם האוויר: במשך שנים רבות נחשבה רכיבה בסמיכות (דראפטינג) לעבירה הגוררת פסילת משתתף, אך עם הפיכת הענף לספורט אולימפי הוסר האיסור על כך בחלק מהתחרויות.
בתחרויות טריאתלון מושם דגש רב על בטיחות לכל אורך התחרות: הכניסות והיציאות משטחי ההחלפה נעשות בצורה מבוקרת, ציוד בטיחות לרכיבה על אופנים ותקינותם המכנית נבדקים בטרם כל תחרות ומהווים תנאי להשתתפות בתחרות.
הבדלי טכניקה בין טריאתלון לבין שחייה, רכיבה וריצה

בשל היות הטריאתלון תחרות משולבת, נדרשת התאמה של טכניקות השחייה, הרכיבה והריצה הרגילות לתנאים הבלתי רגילים של טריאתלון. התאמת הטכניקות משמעותית מאוד להישגי המתחרים.
הבדלי טכניקה בין טריאתלון לבין שחייה, רכיבה וריצה > שחייה

השימוש ברגלים בשחיית טריאתלון קטן משמעותית מאשר בתחרות שחייה רגילה, בשל הצורך לשמור את הכוח ברגליים למקצה הרכיבה והריצה.
מתחרים רבים משנים מדי פעם תוך כדי התחרות את סגנון השחייה שלהם על מנת להתמודד עם מערבולות וגלים, וכן לשם שמירת אנרגיה למשחה הארוך.
השחייה, שמתבצעת לעיתים בדבוקה, שונה לחלוטין משחייה במסלול מופרד בבריכה, ועל המתחרה להיזהר שלא להיפגע ולא לפגוע במתחרים אחרים, לשמור על נתיב קרוב ככל האפשר לסימון ולשם כך להרים את הראש מדי פעם על מנת שלא לסטות מהמסלול. כמו כן עשויה השחייה לכלול צלילות לצורך התחמקות מגלים, וכן "תפישת גלים" בדרך חזרה אל החוף על מנת להגביר את המהירות תוך שימור אנרגיה.
טריאתלטים רבים כוללים באימוני השחייה שלהם שחייה בים פתוח לשם ההתנסות בתנאי השחייה השונים לחלוטין מאלה של בריכת שחיה. היות שלעיתים קרובות טמפרטורת הים קרה מאוד, הביא הדבר לפיתוח חליפות שחיה מיוחדות עבור טריאתלטים. חליפות אלה הנקראות Aquablade, שומרות חום, מגבירות את כוח הציפה ומקטינות את החיכוך עם המים – שני גורמים המגבירים את מהירות השחייה. כיום השימוש בחליפות שחייה חוקי כמעט בכל תחרויות השחייה וההיתר להשתמש בהן לרוב נקבע בבוקר התחרות לפי טמפרטורת המים, מכיוון שהן מהוות יתרון יחסי.
הבדלי טכניקה בין טריאתלון לבין שחייה, רכיבה וריצה > רכיבה

שלא כמו במרוצי אופניים, בהרבה תחרויות טריאתלון אסורה עדיין ההיצמדות לרוכב (דראפטינג). הדראפטינג נעשה בדבוקה (שני רוכבים ומעלה) ומטרתו לחסוך באנרגיה (עד כ-25%) ומאמץ על השרירים כאשר הראשון בדבוקה הוא ש"חוסם" את מרבית הרוח. איסור זה אינו קיים במשחקים האולימפיים ובתחרויות המאורגנות על ידי ה-ITU, ואף ישנן לא מעט תחרויות מאורגנות בארץ שמאפשרות רכיבה מסוג זה (במקצי הנוער בעיקר). בשל האיסור על הרכיבה בדבוקה, רמת הקושי של הרכיבה בטריאתלון גבוהה יותר - בדומה לתחרויות אופנים שהן " מרוץ נגד השעון". בעת רכיבה בטריאתלון יעדיפו טריאתלטים רבים סיבוב מהיר יותר של הדוושות ושימוש בהילוכים נמוכים בהשוואה למקובל במרוצי אופנים, וזאת על מנת להפחית את העומס על שרירי הרגלים הפעילים בריצה אשר תחל בסיום הרכיבה.
הבדלי טכניקה בין טריאתלון לבין שחייה, רכיבה וריצה > ריצה

המאפיין הייחודי הבולט ביותר של מקצה הריצה בתחרות טריאתלון נובע מהיותו המקצה האחרון. שרירי הגוף עייפים מאוד עוד בטרם תחילת הריצה. ההשפעה של עייפות זו, יחד עם שינוי צורת התנועה של הגוף מהתנועה המונוטונית של רכיבה לריצה, חזקה מאוד ומתוארת לפעמים על ידי טריאתלטים כיוצרת הרגשה של מעין "ריצת חלום" או "רגלי בטון" - תחושה שהרגלים נעות אך הגוף אינו מתקדם. תחושה זו עוברת לאחר כמה מאות מטרים של ריצה, כאשר הגוף מתרגל לתנועת הריצה. לשלב הראשון של הריצה מתווסף לפיכך גם קושי נפשי. על מנת להתגבר עליו כוללים הטריאתלטים באימוניהם תרגולים של מעבר זה.
תחרויות מפורסמות

מאות, אם לא אלפי תחרויות טריאתלון מתקיימות מדי שנה בכל העולם. להלן מספר תחרויות הנחשבות למפורסמות או למעניינות במיוחד:
איש הברזל קונה (Kona), הוואי. נחשבת משנת 1979 כאליפות העולם הבלתי רשמית. מקצה הרכיבה חוצה 180 ק"מ של מישורי בזלת באי הגדול של הוואי, מקום בו הטמפרטורה בשעות הצהריים עשויה להגיע עד 43 מעלות צלזיוס, והרוחות מגיעות למהירות 90 קמ"ש. מרוץ זה מהווה אתגר גם לטריאתלטים מנוסים.
"הבריחה מאלקטרז", סן פרנסיסקו, קליפורניה. זוהי תחרות לא סטנדרטית הנפתחת ב-2.4 ק"מ שחייה מסביב לאי אלקטרז - בקור העז של מימי מפרץ סן פרנסיסקו, רכיבה של 29 ק"מ וריצה של 13 ק"מ במסלול הכולל הרבה עליות ומורדות, כולל קטע טיפוס של 400 מדרגות. בשנים האחרונות התווסף לתחרות קטע "ריצת חימום" נוסף של 1.6 ק"מ מיד לאחר השחייה.
Wildflower הוא מרוץ חצי איש ברזל המתקיים מדי שנה בסביבות ה-1 במאי באגם סן אנטוניו שבדרום קליפורניה, מאז 1983. מתקיימת במקביל תחרות לשלושה מרחקים שונים, ומתאפיינת במסלול עם גבעות. זוהי אחת התחרויות הגדולות בעולם, בה משתתפים מדי שנה כ-6,000 טריאתלטים.
Life Time Fitness תחרות זו המתקיימת בסוף הקיץ במיניאפוליס ומציעה את הפרס הגדול ביותר מהווה מוקד משיכה לטובי הטריאתלטים מכל העולם.
הטריאתלון בישראל

איגוד הטריאתלון הישראלי מונה למעלה מ-2000 חברים שמחציתם מאוגדים באגודות ספורט שונות. האיגוד מארגן כ-15 אירועי טריאתלון ודואתלון במרחקים השונים בכל שנה. העונה מתחילה בחודש מרץ כאשר אליפות המדינה מתקיימת מדי סוף שנה באילת. קיימת פעילות נרחבת של נבחרות ישראל - בוגרים, נוער וילדים, כולל מחנות אימון ותחרויות בישראל ומחוצה לה, בכללן אליפויות אירופה והעולם.
הטריאתלון בישראל > תחרויות עיקריות בישראל

טריאתלון אילת: מתקיים מדי שנה בדצמבר מאז 1987. משמש כאליפות ישראל הרשמית. כיום משתתפים כ-1500 מתחרים, וכן כמה מבכירי הטריאתלטים בעולם. טריאתלון אילת שנערך בשנת 2007 צורף לסבב האליפות השנתי של איגוד הטריאתלון הבינלאומי (ITU)
טריאתלון תל אביב על-שם סא"ל אייל וייס: התחרות נערכת בנמל תל אביב והיא אחת הפופולריות בארץ.
טריאתלון ראשון לציון ע"ש ליאור שבתאי
טריאתלון נשים ע"ש תמר דבוסקין: ספרינטריאתלון בהשתתפות נשים בלבד, מתקיים בהרצליה.
טריאתלון אשקלון המשמש כאליפות ישראל בטריאתלון ספרינט לבוגרים.
טריאתלון נתניה.
טריאתלון גן-שמואל, אליפות הפועל בטריאתלון: ע"ש סרן ערן גרביה ז"ל, החל משנת 94 התחרות נערכת במרכז הימי בשדות ים, אולימפי, ספרינט, ילדים.
טריאתלון אשדוד.
טריאתלון עמק המעיינות.
ישראמן אילת: טריאתלון איש ברזל וחצי איש ברזל. מסלול האופניים בכביש 12 ותנאי מזג האוויר מאתגרים את המשתתפים בתחרות הקשה.
2 תחרויות אולטרמן - חוצה את ישראל מצפון לדרום. המרחק כולל 10 ק"מ שחייה, 415 ק"מ אופניים ו-80 ק"מ ריצה.
IRONMAN טבריה: בנובמבר של שנת 2021 הגיע מותג IRONMAN לישראל בדמות טריאתלון טבריה.
הטריאתלון בישראל > אגודות טריאתלון בישראל

בישראל מספר רב של אגודות טריאתלון רשומות. חלקן תחרותיות וחלקן עממיות. חלקן מתמקדות בפיתוח הישגי של ילדים ושל נוער, וחלקן מתמקדות בהבאת ספורטאי קבוצות גיל שונים להישגים שונים ומגוונים.
ראו גם

איש הברזל
דואתלון
שחייה במים פתוחים
ספורט אתגרי
"אזור ההחלפה" לאופניים בטריאתלון של המבורג (2002)
טריאתלון קיסריה: היציאה מהמים
חשילות (קריפטוגרפיה)

בקריפטוגרפיה, חשילות (Malleability) היא מושג שהוטבע לראשונה בשנת 2000 על ידי דני דולב מהאוניברסיטה העברית, סינטיה דוורק מחטיבת המחקר של IBM ומוני נאור ממכון ויצמן והוא הרחבה של המושג ביטחון סמנטי בסכמות הצפנת מפתח פומבי, חתימה דיגיטלית ומפתח סימטרי. באופן פורמלי בהקשר של הצפנה, 'אי-חשילות' היא דרישה מחמירה של ביטחון סמנטי, שבהינתן טקסט מוצפן בלבד יהיה בלתי אפשרי לייצר טקסט מוצפן שונה, כך שקיים קשר או יחס כלשהו בין הטקסטים המקוריים המתאימים להם, זאת מבלי לפענחו. במילים אחרות לא ניתן להיעזר בטקסט המוצפן בשום צורה ישירה או עקיפה. התפישה הזו מתאימה גם בהקשר של סכמת התחייבות והוכחה באפס ידיעה. בהקשר של חתימה דיגיטלית הרעיון ידוע כ'זיוף קיומי' (Existential forgery) שהוא המקביל לחשילות. ביטחון סמנטי לעומת זאת רק מחייב שהתוקף לא יצליח ללמוד מהטקסט המוצפן בלבד שום מידע ישיר או עקיף אודות טקסט המקור שלא ניתן היה להשיג בדרך אחרת.
הוכח שאם סכמת הצפנה אי-חשילה, היא חסינה כנגד התקפת מוצפן-נבחר החזקה כפי שנוסחה לראשונה על ידי ראקוף וסימון, שבה בידי התוקף טקסט-מוצפן אותו הוא מעוניין לפענח וביכולתו להגיש באופן מקוון שאילתות ל'אורקל פענוח' לפענוח כל טקסט-מוצפן אחר שיבקש, למעט הטקסט המותקף. נהוג לסמנה CCA2 או CCApost. סכמות הצפנה דטרמיניסטיות כמו RSA, אינן עונות להגדרה זו ולכן לא חסינות כנגד התקפת מוצפן-נבחר. גם סכימות הסתברותיות כמו אל-גמאל ובלום-גולדווסר המוגדרות כבטוחות סמנטית, אינן עמידות כנגד התקפת מוצפן נבחר בהגדרה החזקה שלה.
על בסיס הגדרת חשילות אפשר לבנות סכימת הצפנת מפתח פומבי שתהיה אי-חשילה, דהיינו עמידה בפני התקפת CCA. ראו הצפנת קריימר-שופ. בעיקרון ניתן לבנותה מכל פונקציה חד-כיוונית עם דלת צונחת והיא נקראת גם הסתברותית כיוון שהיא מערבת שימוש במספרים אקראיים ולכן מסתמכת גם על הנחת העבודה שמחולל המספרים האקראיים בטוח מבחינה קריפטוגרפית.
תיאור כללי

חשילות בתחום המטלורגיה פירושה היכולת לעמוד בלחצים ולשנות צורה מבלי להישבר (או תכונת הפלסטיות). אפשר להמחיש את הרעיון החשילות בהקשר של קריפטוגרפיה על ידי מכרז. לצורך המשל נניח שהמשתתפים במכרז כלשהו יכולים להצפין את הצעותיהם על ידי פונקציית מפתח פומבי  E של מפרסם המכרז, זאת כדי שאחרים לא יוכלו ללמוד על הצעותיהם לפני שיוגשו. האינטרס של כל מציע הוא ללמוד את הצעות המתחרים האחרים לפני שיגיש את הצעתו, כך שיוכל לדאוג ששלו תהיה הנמוכה מביניהם וסיכוייה להתקבל יהיו הגבוהים ביותר. תכונת החשילות במקרה זה היא שבהינתן ההצעה  E(A) של המציע  A, יהיה ביכולתו של המציע  B (שרואה את  E(A) כלומר את ההצעה המוצפנת בלבד) להציע את  E(B) כך שיתקיים בסבירות גבוהה  E(B)<E(A), זאת מבלי לפענח את  E(A). ההנחה היא ש- B יכול לנסות הצפנה של ערכים שונים בשאיפה למצוא קשר כלשהו בינם ל- E(A) ובכך להצליח להגיש הצעה שתקיים את התנאי האמור בסבירות מסוימת, מבלי לדעת מה היא ההצעה בדיוק.
בהקשר של חתימה דיגיטלית, זיוף קיומי מתייחס למצב שבו בהינתן חתימה לגיטימית  S(m_{1}) על המסר  m_{1}, המתקיף יוכל בעזרתה לייצר חתימה  S(m_{2}) שתהיה תקפה עבור מסר אחר כלשהו  m_{2}, גם אם הוא חסר משמעות.
בצופן סימטרי ניתן לראות תכונת אי-חשילות בעיקר בפרוטוקול תקשורת כמו קרברוס שבו, המשתתפים  A ו- B משתפים ביניהם מפתח הצפנה סימטרי  K וכחלק ממהלכי הפרוטוקול  A שולח ל- B מסר סתמי (Nonce) מוצפן  K_{AB}(N) ומצפה לקבל בתגובה הצפנה של מסר אחר שהוא פונקציה פשוטה שלו:  K_{AB}(f(N)), כאשר  f(x)=x+1 למשל. ביטחון הפרוטוקול מסתמך על הנחה (שלא הוכחה) שבהינתן רק הצפנת המסר הראשון, המתקיף לא יוכל לייצר את  K_{AB}(f(N)) כך שיתקבל כלגיטימי בעיני  B. זוהי בדיוק אי-חשילות בהקשר זה.
בהקשר של הוכחת ידיעה ניתן להגדיר אי-חשילות באופן שהמוודא B לא יוכל להשתמש בהוכחה של A כדי להתחזות אליו כלפי צד שלישי E בדומה להתקפת אדם באמצע. כלומר B ישמש מעין 'תווך' שמעביר את כל ההוכחות שניתנות על ידי A ל-E וכן את כל האתגרים שמציב E בחזרה ל-A. בניסיון להוכיח ל-E שכביכול הוא (B) בעל הידיעה ובעצם להתחזות ל-A.
הגדרה של סכמת התחייבות היא, שצד הגון A המעוניין להתחייב לצד הגון B על קיומה של פיסת מידע כלשהי  \alpha  מבלי לחשוף בפניו את המידע עצמו. סביר להניח שעלול להימצא קשר או יחס כלשהו  R בינו לבין ערך אחר נניח  \beta  שחושב על ידי צדדים רמאים C,D (שיכולים להיות גם A,B עצמם או אחד מהם), אותו נסמן  R(\alpha ,\beta ). אי-חשילות בהקשר זה תהיה התכונה שהפרוטוקול יוכל להבטיח שלא יהיה ניתן ליצור יחס  R כזה, שלא ניתן היה לחישוב ללא גישה לצדדים ההגונים A ו-B אלא אם כן  \alpha =\beta . הדברים האמורים נכונים גם אם A אינו מודע לקיומם של C או D או להפך. ניתן לראות שיש קשר הדוק בין סכמת התחייבות להוכחת אפס-ידיעה.
תיאור כללי > הגדרה כללית

לצורך הגדרה כללית המתאימה לכל תחומי ההצפנה המדוברים, נניח ש- P מתייחס לפרימיטיב קריפטוגרפי מאילו המנויים. נתון  GP שהוא מחולל המייצר צמד מפתחות-הצפנה  (e,d) (פומבי/פרטי בהתאמה). הפונקציה  E_{e}(b,r) נקראת הצפנה של הסיבית  b\in \{0,1\} ומחרוזת אקראית  r באורך  p(n) שהיא פונקציה כלשהי של הקלט  n והפונקציה  D_{d}(c) היא הפענוח. אזי עבור כל מחרוזת אקראית אפשרית  r מתקיים  D_{d}(E_{e}(b,r))=b. כאשר  b=0,1. המערכת המתוארת תקרא בלתי ניתנת להבחנה (indistinguishability), אם עבור כל מכונה דמיונית  M, קיים  c>0 המקיים:
|\Pr[M(e,E_{e}(0,r))=1]-\Pr[M(e,E_{e}(1,r))=1]|<1/n^{c}
הוכח שאי-יכולת הבחנה היא דרישה חשובה לצורך ביטחון סמנטי בהקשר של התקפת מוצפן-נבחר. בהקשר זה מציאת יחס  R(\alpha ,\beta ) כלשהו שניתן להבחנה בין שני טקסטים מוצפנים  \alpha ,\beta  אפילו בלא ידיעת מקורם, חשובה כשבירת הצופן. במילים אחרות עבור כל מתקיף אפשרי A קיים סימולטור A' כך שכל יחס  R(\alpha ,\beta ) שניתן לחישוב על ידי A בעזרת פונקציה (רמז או היסטוריה כלשהי של  \alpha ) ניתן להפקה על ידי A' מבלי שתהיה לו גישה לתהליך ההצפנה.
לא ניתן לפתור את הבעיה על ידי חתימה דיגיטלית כלומר שהשולח יצרף את חתימתו למשלוח כך  E(m),S_{A}(E(m)), כיוון שאם אלגוריתם ההצפנה E בר-חשילות אזי התוקף יכול להתעלם מהחתימה ולייצר את הערך  E(m+1),S_{B}(E(m+1)) כאשר  S_{B} היא חתימת המתקיף. גם הכנסת החתימה בתוך הטקסט המוצפן לא תועיל.
תיאור כללי > דוגמאות

בצופן זרם בדרך כלל מבצעים XOR של סיביות הטקסט  m עם פונקציה  S של המפתח  k ומתקבל  E(m)=m\oplus S(k). אפשר לראות שניתן בקלות ליצור הצפנה של המסר  m\oplus x עבור כל  x כיוון ש- E(m)\oplus x=m\oplus x\oplus S(k)=E(m\oplus x).
ב-RSA המתקיף יכול לייצר הצפנה של  mx מתוך  E_{e}(m) עבור כל  x כיוון שפונקציית ההצפנה  E_{e}(m)=m^{e}{\bmod {\ }}n כאשר  e,n הם מפתחות פומביים מקיימת את הזהות הבאה:  E_{e}(m)\cdot x^{e}{\bmod {\ }}n=(mx)^{e}{\bmod {\ }}n=E_{e}(mx). מסיבה זו נהוג לרפד את המסר לפני ההצפנה. בשני המקרים מתקבל מסר מוצפן אחר לגיטימי גם אם לא בהכרח בשליטה מלאה של התוקף.
בצופן סימטרי שמופעל במצב CBC שבו כל גוש טקסט קריא מחובר ב-XOR עם הטקסט המוצפן הנוכחי לפני שהוא מוצפן. קיימת תופעה ידועה שאם משנים סיבית אחת בטקסט המוצפן הגוש המפוענח משתבש לחלוטין אבל הגוש הבא חוזר להיות תקין למעט הסיבית המקבילה לזו ששונתה בגוש הקודם כשהיא הפוכה ממנה. בגלל תופעה זו ניתן למעשה לבצע שינויים נקודתיים בסיביות מסוימות במחיר של אובדן גוש אחד. בעקרון אפשר למנוע התקפות מסוג זה על ידי קוד אימות מסרים.
סכמת הצפנה בטוחה סמנטית כנגד התקפת מוצפן-נבחר

כדי לבנות מודל כזה יש צורך להשתמש בסכמת הוכחת אפס-ידיעה בטוחה. הרעיון הוא ליצור קבוצה גדולה של מפתחות הצפנה ופענוח ולהשתמש רק בחלק מהם בהתאם לערך שמושג על ידי פונקציית גיבוב חד-כיוונית. כדי להבטיח שההצפנה תהיה עקבית, כלומר שמתקיף לא ניסה ערכים שונים על מנת לרמות את המערכת, משתמשים בסכמת התחייבות של הוכחת אפס ידיעה לא אינטראקטיבית, המאפשרת לוודא לאחר מעשה שהערכים מקיימים את התנאי שכל ההצפנות מתייחסות לערך זהה. המפתח הפומבי כולל שלושה מרכיבים, אוסף של זוגות מפתחות  \langle e_{i}^{0},e_{i}^{1}\rangle , כאשר  i=1,...,n. מחרוזת אקראית  U לצורך הוכחת אפס ידיעה. ומשפחה  H של פונקציות גיבוב חד-כיווניות אוניברסליות. תהליך ההצפנה מורכב מארבעה שלבים:
יוצרים זוג מפתחות חתימה דיגיטלית. מפתח אימות פומבי ומפתח חתימה פרטי. אפשר להשתמש בסכמה חד-פעמית.
מצפינים את המסר באמצעות מספר מפתחות הצפנה מתוך הרשימה כפונקציה של ערך הגיבוב של מפתח האימות שמופק בשלב 1.
מכינים הוכחת אפס-ידיעה (לא אינטראקטיבית) של עקביות ההצפנה, כלומר שלא הוצפנו ערכים שונים.
חותמים על כל התוצאות באמצעות מפתח החתימה שהוכן בשלב 1.
לפענוח מבצעים תהליך הפוך. והחתימה הדיגיטלית צריכה להיות משויכת לחותם באופן מוכח כלשהו. פונקציית הגיבוב מתפקדת כאן כמו בחתימה דיגיטלית, היא מאפשרת להקטין את  n (מספר זוגות המפתחות) מבלי לפגוע בביטחון הסמנטי.
סכמת הצפנה בטוחה סמנטית כנגד התקפת מוצפן-נבחר > הכנת מפתחות

באמצעות המחולל GP מייצרים  2n זוגות:  (e_{i}^{0},d_{i}^{0}),(e_{i}^{1},d_{i}^{1}) כאשר  i=1,...,n.
מייצרים מחרוזת אקראית  U
מייצרים ערך אקראי  h\in _{R}H
המפתח הפומבי הוא  n זוגות:  \langle h,e_{1}^{0},e_{1}^{1},...,e_{n}^{0},e_{n}^{1},U\rangle , המפתח הפרטי הוא:  \langle d_{1}^{0},d_{1}^{1},...,d_{n}^{0},d_{n}^{1}\rangle .
סכמת הצפנה בטוחה סמנטית כנגד התקפת מוצפן-נבחר > הכנת מפתחות > הצפנה

הקלט הוא המסר  m=b_{1},...,b_{k}
מייצרים מפתחות חתימה דיגיטלית, כאשר  F מפתח אימות פומבי ו- P מפתח חתימה פרטי.
מחשבים את  h(F) שהיא פונקציית גיבוב, כאשר התוצאה היא מחרוזת  n סיביות  v_{1},v_{2},...,v_{n}.
עבור 1\leq i\leq k
עבור 1\leq j\leq n
בוחרים פונקציית גיבוב חד-כיוונית אקראית  r_{ij}{\in }_{R}\{0,1\}^{p(n)}
מחשבים את  c_{ij}=E_{e_{j}^{v_{j}}}(b_{i},r_{ij}). הצפנה של הסיבית  b_{i} באמצעות מפתח ההצפנה  e_{j}^{v_{j}}.
באמצעות הוכחת אפס ידיעה של ערכי  c_{i}=e_{1}^{v_{1}},...,e_{n}^{v_{n}} מייצרים את ההוכחות  p_{i} באמצעות העדים  r_{i1},...,r_{in}.
מייצרים חתימה  s על הרצף  (c_{i},p_{i}) כאשר  i=1,...,k. והטקסט המוצפן הוא:  \langle F,s,(c_{1},p_{1}),...,(c_{k},p_{k})\rangle .
סכמת הצפנה בטוחה סמנטית כנגד התקפת מוצפן-נבחר > הכנת מפתחות > פענוח

מוודים שהחתימה  s תקפה באמצעות מפתח האימות הפומבי  F שהתקבל ביחד עם המסר המוצפן.
עבור  1\leq i\leq k מוודים שערכי  c_{i} עקביים באמצעות הוכחת אפס-הידיעה שניתנה (באמצעות הערכים  (p_{1},...,p_{k},U)).
מחשבים את  h(F) כשהפלט הוא  v_{1},...,v_{n}.
אם בדיקת אמיתות ההוכחה באפס ידיעה התקבלה עבור כל  k הערכים אזי מחלצים את המסר באמצעות  \langle d_{1}^{v_{1}},...,d_{n}^{v_{n}}\rangle  עבור  1\leq i\leq k כדי לקבל את  b_{i}.
הערות שוליים

↑  Dolev, Danny; Dwork, Cynthia; Naor, Moni (2000). "Nonmalleable Cryptography". SIAM Journal on Computing. 30 (2): 391–437. doi:10.1137/S0097539795291562.
יחסי אינדונזיה–סודאן

| יחסי אינדונזיה–סודאן |
| --- | --- |
אינדונזיה: סודאן


אינדונזיה: סודאן
שטח (בקילומטר רבוע)
1,904,569: 1,861,484
אוכלוסייה
284,049,195: 50,752,039
תמ"ג (במיליוני דולרים)
1,371,171: 109,327
תמ"ג לנפש (בדולרים)
4,827: 2,154
משטר
דמוקרטיה נשיאותית: רפובליקה פדרלית

יחסי אינדונזיה–סודאן כוננו רשמית בשנת 1960. בפברואר 2012, במהלך ביקורו של שר החוץ הסודאני עלי קארטי בג'קרטה, אינדונזיה וסודאן הסכימו לטפח יחסים דו-צדדיים בפוליטיקה, מדע, חינוך וכלכלה. אינדונזיה מחזיקה בסודאן שגרירות בח'רטום, ואילו סודאן מחזיקה שגרירות בג'קרטה. בשתי המדינות אוכלוסיית המוסלמים הגדולה ביותר ושתיהן חברות בארגון לשיתוף פעולה אסלאמי.
היסטוריה

היחסים ההיסטוריים בין אינדונזיה לסודאן החלו מוקדם יותר לפני עצמאותם של אינדונזיה וסודאן. בשנת 1910 הגיע עולמא מסודאן, השייח' אחמד סורקטי הגיע לאיי הודו המזרחיים ההולנדיים והקים את קרן אל אירסאד הפועלת עד כה בחינוך האסלאמי. בשנת 1955 השתתפה משלחת סודאן בוועידת אסיה אפריקה בבנדונג, אינדונזיה. למרות שבאותה תקופה סודאן הייתה עדיין תחת שלטון בריטניה-מצרים, אינדונזיה הראתה את תמיכתה בכך שהכירה בסודאן כמדינה עצמאית ממצרים.
בשנת 1960 כוננו היחסים הדיפלומטיים בין שתי המדינות וצוינו עם פתיחת השגרירות האינדונזית בחרטום. עם זאת, בשנת 1967 נסגרה השגרירות האינדונזית בחרטום בגלל מעצורים כספיים, ונפתחה מחדש ב-6 בינואר 1996.
יחסי סחר והשקעה

חברת הנפט והגז הממשלתית האינדונזית פרטמינה והחברה הפרטית מדקו אנרגי אינטרנשיונל מבצעים חיפושים אחר נפט בסודאן. הנפט הוא הייצוא העיקרי של סודאן לאינדונזיה, ואילו אינדונזיה מייצאת רהיטים, מצברים לרכב, מלט ונייר לסודאן. באפריל 2013 הקימו אינדונזיה וסודאן ועדה טכנית משותפת לחקלאות. כדי להבטיח את תעשיית הטקסטיל ואת אבטחת המזון, אינדונזיה הביעה את העניין שלה להשקיע במגזר החקלאי והחקלאי בסודאן, במיוחד במטעי כותנה, סוכר ואורז.
יחסי אינדונזיה–מרוקו

| יחסי אינדונזיה–מרוקו |
| --- | --- |
אינדונזיה: מרוקו


אינדונזיה: מרוקו
שטח (בקילומטר רבוע)
1,904,569: 446,550
אוכלוסייה
284,049,195: 38,168,990
תמ"ג (במיליוני דולרים)
1,371,171: 141,109
תמ"ג לנפש (בדולרים)
4,827: 3,697
משטר
דמוקרטיה נשיאותית: מונרכיה חוקתית

יחסי אינדונזיה–מרוקו הם היחסים הדיפלומטיים שבין רפובליקת אינדונזיה לבין ממלכת מרוקו.
היסטוריה

בשנת 1955, ממשלת אינדונזיה ארגנה את הוועידה האסיאתית-אפריקאית הקוראת למדינות אסיה ואפריקה לעצירת הקולוניאליזם האירופי, מה שהועיל למרוקו לקבל את עצמאותה מצרפת ב-18 בנובמבר 1956. שתי המדינות כוננו את יחסיהן הדיפלומטיים ב-19 באפריל 1960. באותה שנה, הנשיא הראשון של אינדונזיה ביקר במרוקו וקיבל את פניו של מוחמד החמישי.  בשנת 2008, שר החוץ האינדונזי ביקר במרוקו. במרץ 2009, ראש ממשלת מרוקו, ביקר בג'קרטה, בירת אינדונזיה.
יחסים כלכליים

בשנת 2016, שווי הסחורה שיוצאה מאינדונזיה למרוקו הגיעה לסך 187 מיליון דולר אמריקאי והיא כללה קפה, שמן דקלים, מרגרינה, שמן קוקוס ועוד. באותה שנה, שווי הסחורה שיוצאה ממרוקו לאינדונזיה הגיעה לסך 67.4 מיליון דולר אמריקאי והיא כללה פוספטים, חומצה זרחתית ועוד.
בשנת 2015, שווי הסחורה שיוצאה מאינדונזיה למרוקו הגיעה לסך 131 מיליון דולר אמריקאי והיא כללה קפה, שמן דקלים, דודי קיטור ועוד. באותה שנה, שווי הסחורה שיוצאה ממרוקו לאינדונזיה הגיעה לסך 67.4 מיליון דולר אמריקאי והיא כללה פוספטים, חומצה זרחתית, נייר ממוחזר ועוד.
ייצוג

מרוקו מיוצגת באינדונזיה על ידי שגרירות שהיא מחזיקה בג'קרטה, בירת אינדונזיה.
אינדונזיה מיוצגת במרוקו על ידי קונסוליית כבוד בקזבלנקה ושגרירות שהיא מחזיקה בראבט, בירת מרוקו.
יחסי אוזבקיסטן–ירדן

| יחסי אוזבקיסטן–ירדן |
| --- | --- |
אוזבקיסטן: ירדן


אוזבקיסטן: ירדן
שטח (בקילומטר רבוע)
447,400: 89,342
אוכלוסייה
36,534,946: 11,544,753
תמ"ג (במיליוני דולרים)
90,889: 50,814
תמ"ג לנפש (בדולרים)
2,488: 4,401
משטר
רפובליקה נשיאותית: מונרכיה חוקתית

יחסי אוזבקיסטן–ירדן הם היחסים הדיפלומטיים שבין רפובליקת אוזבקיסטן וממלכת ירדן.
סקירה כללית

לאחר כינון היחסים הדיפלומטיים בין אוזבקיסטן וירדן, החל להתפתח שיתוף פעולה פוליטי, כלכלי ותרבותי. הסכמים על שיתוף פעולה סחר וכלכלי ונסיעות אוויריות נחתמו בפברואר 1993 במהלך ביקורו של נסיך ירדן באוזבקיסטן וב-1996 במהלך ביקורם הרשמי של משלחות משרדי החוץ ויחסי כלכלה זרים של הרפובליקה של אוזבקיסטן בירדן.
בשנת 1994 החל הסחר בין שתי המדינות. בשנת 2000 מחזור הסחר בין הרפובליקה של אוזבקיסטן לירדן הסתכם ב-13.7 אלף דולר אמריקאי.  היצוא העיקרי של ירדן לאוזבקיסטן הוא שמן, סוכר, קקאו, קונדיטוריה וירקות, מתכות ברזליות ולא ברזליות ומוצריהם, מכשירים אופטיים, ורהיטים.
באוזבקיסטן יש 14 מיזמים עם משקיעים ירדניים, כולל 6 מיזמים משותפים ו-8 חברות עם השקעה של 100% ירדנית. העסק העולמי של ירדן פתח נציגות באוזבקיסטן ומספק שירותי שיווק טכנולוגיים מתקדמים, מכירות וייעוץ. בשנת 1996 נערכה בטשקנט תערוכה של מוצרים ירדניים. השתתפו בו חברות ואנשי עסקים ירדניים רבים.
עשרות סטודנטים ירדנים לומדים באוניברסיטאות טשקנט. אזרחי הממלכה רבים הגנו על עבודות הדוקטורט שלהם באוזבקיסטן.
יהודה חיים חזן

יהודה חיים חזן, מתוך ארכיון השומר הצעיר, יד יערי
יהודה חיים חזן (1905-1873) היה אחד הפעילים הטריטוריאליסטים הבולטים בוורשה. פעל והוביל את קידום תוכנית אוגנדה והיה ממקימי ההסתדרות הטריטוריאליסטית היהודית - יט"א (Jewish Territorialist Organization). אביו של יעקב חזן.
קורות חיים

חזן נולד במושבה במזרח אירופה. כל אחיו מתו בילדותם ממחלות שונות והוא נשאר בן יחיד. נישא למלכה. בנם יעקב חזן, הפך לימים ליו"ר מפ"ם.
חזן למד בליטא בישיבת וולוז'ין אצל הרב חיים סולובייצ'יק והוסמך לרבנות. עוד בהיותו בישיבה למד שפות זרות והתעניין בספרות חיצונית. עזב את הישיבה והחל להתפרנס כמורה לשפה העברית. לפי תיאורי בנו, המשיך להיות שומר מסורת, אבל הקל במילוי המצוות. הדבר גרם לכך שהקהילה המקומית דחתה אותו מבחינה חברתית. מסיבה זו עבר ב-1903 עם אשתו ובנו מליטא לוורשה. שם המשיך להתפרנס כמורה לעברית ונבחר על ידי ציוני ורשה כציר לקונגרס הציוני השישי והשביעי.
הרעיונות הטריטוריאליסטים לא היו מקובלים על שאר משפחתו של חזן. אמו התנגדה להם כל כך, עד שהחליטה לעזוב את משפחתה ולעלות לא"י.
חזן לקה בהרעלת דם עקב עקירת שן ושלושה חודשים לאחר הקונגרס הציוני השביעי, נפטר בגיל 32.